**ARUKÜLA VABA WALDORFKOOLI HINDAMISE JUHEND**

**Käesolev hindamise juhend on Aruküla Vaba Waldorfkooli õppekava osa (AVW põhikooli õppekava Lisa 2 Hindamise juhend) ning on avalikustatud avaliku teabe seaduse alusel kooli tegevuse kajastamiseks peetaval kodulehel.**

**1. Hindamise alus**

(1) Hindamise aluseks Aruküla Vabas Waldorfkoolis (edaspidi AVW) on põhikooli- ja gümnaasiumiseaduse § 29 ja § 30 ning Põhikooli Riikliku õppekava § 19-23.

(2) Hindamisel AVW-s lähtutakse riiklikest õppekavast ja nende alusel koostatud AVW õppekavast.

(3) Käitumise ja hoolsuse hindamisel lähtutakse AVW õppekavast ja kodukorra nõuetest.

(4) Põhikooli loovtöid hinnatakse vastavalt loovtöö koostamise juhendile. Juhend on leitav kooli kodulehel.

(5) Individuaalse õppekava järgi õppiva õpilase hindamisel arvestatakse õpilase erisusi.

**2. Hindamise eesmärk**

(1) Hindamise eesmärk on:

1) toetada õpilase arengut,

2) anda tagasisidet õpilase õppeedukuse kohta,

3) innustada ja suunata õpilast sihikindlalt õppima,

4) suunata ja toetada õpilase enesehinnangu kujunemist ning suunata teda edasise haridustee valikul,

5) suunata õpetaja tegevust õpilase õppimise ja individuaalse arengu toetamisel,

6) anda alus õpilase järgmisse klassi üleviimiseks ning kooli lõpetamise otsuse tegemiseks.

(2) Käitumise ja hoolsuse hindamise eesmärk on:

1) suunata õpilast järgima üldtunnustatud käitumis- ja kõlblusnorme ning täitma kooli kodukorra nõudeid,

2) motiveerida õpilast täitma õpiülesandeid võimetekohaselt.

**3. Hindamisest teavitamine**

(1) Õpilasel ja lapsevanemal on õigus saada teavet hindamise korralduse ning saadud hinnete ja hinnangute kohta klassiõpetajalt ja aineõpetajalt. Õpilasel on õigus teada, milline hinne või hinnang, on aluseks kokkuvõtvale hindele ja hinnangule. Õpetaja teavitab õpilast hinnete kohta kas kirjalikult (tagastatud kirjalike tööde, õpilaspäeviku vms kaudu) või suuliselt.

(2) Kooli hindamise juhendis sätestatud õpilaste hindamise põhimõtted ja kord on kättesaadavad lapsevanematele, õpilastele ja õpetajatele kooli kodulehel.

(3) Aineõpetaja tutvustab hindamise põhimõtteid õppeaasta alguses.

(4) Nõuded õpilase käitumisele ja hoolsusele esitatakse kooli kodukorras. Käitumise ja hoolsuse hindamise põhimõtteid ja korda tutvustab õpilastele klassiõpetaja õppeaasta alguses.

(5) Õpitulemuste, käitumise ja hoolsuse hindamise põhimõtteid ja korda tutvustatakse lapsevanematele klassi lastevanemate koosolekul, vajaduse või soovi korral individuaalselt.

**4. Teadmiste ja oskuste hindamise korraldus**

(1) AVW-s kasutatakse õpitulemustele tagasiside andmisel 1.-7. klassis kujundavat/sõnalist hinnangut, 8. klassis nii kujundavat/sõnalist kui ka numbrilist hindamist ning 9. klassis numbrilist hindamist.

(2) 8.-9. klassi õpilasi hinnatakse numbriliselt viiepalli süsteemis. Aineõpetaja võib oma aines kasutada kujundava hindamise elemente, olles eelnevalt teavitanud sellest kooli juhtkonda, klassiõpetajat, õpilasi ja lapsevanemaid ning selgitanud oma hindamispõhimõtteid kõikidele osapooltele. Hinded kantakse klassipäevikusse.

3. Hindamine viiepallisüsteemis

(1) Hindega „5“ („väga hea“) hinnatakse suulist vastust (esitust), kirjalikku või praktilist tööd, praktilist tegevust või selle tulemust (edaspidi õpitulemus), kui see on täiel määral õppekava nõuetele vastav. Kui õpitulemuse hindamisel kasutatakse punktiarvestust, hinnatakse õpitulemust hindega „5“, kui õpilane on saanud 90–100% maksimaalselt võimalikust punktide arvust.

(2) Hindega „4“ („hea“) hinnatakse õpitulemust, kui see on üldiselt õppekava nõuetele vastav, kuid pole täielik või esineb väiksemaid eksimusi. Kui õpitulemuse hindamisel kasutatakse punktiarvestust, hinnatakse õpitulemust hindega „4“, kui õpilane on saanud 75–89% maksimaalselt võimalikust punktide arvust.

(3) Hindega „3“ („rahuldav“) hinnatakse õpitulemust, kui see on üldiselt õppekava nõuetele vastav, kuid esineb puudusi ja vigu ning saavutatud õpitulemused võimaldavad õpilasel toime tulla ilma, et tal tekiks olulisi raskusi õppeaine edasisel omandamisel. Kui õpitulemuse hindamisel kasutatakse punktiarvestust, hinnatakse õpitulemust hindega „3“, kui õpilane on saanud 50-74% maksimaalselt võimalikust punktide arvust.

(4) Hindega „2“ („puudulik“) hinnatakse õpitulemust, kui see on osaliselt õppekava nõuetele vastav ning selles esineb olulisi puudusi ja vigu. Õpilase areng on toimunud, aga ei võimalda oluliste raskusteta edasi õppida. Kui õpitulemuse hindamisel kasutatakse punktiarvestust, hinnatakse õpitulemust hindega „2“, kui õpilane on saanud 20–49% maksimaalselt võimalikust punktide arvust.

(5) Hindega „1“ („nõrk“) hinnatakse õpitulemust, kui see ei vasta õppekava nõuetele või õpilase arengut ei ole toimunud. Kui õpitulemuse hindamisel kasutatakse punktiarvestust, hinnatakse õpitulemust hindega „1“, kui õpilane on saanud 0–19% maksimaalselt võimalikust punktide arvust. Hindega „1“ hinnatakse õpitulemust õpilasel, kes osaleb tunnis, kuid ei täida või ei esita tähtajaliselt hindelist tööd või kui õpilane kasutab teadmiste kontrollimisel kõrvalist abi või kirjutab maha. Esitamata töö sooritamisel või töö uuesti sooritamisel ette nähtud järelevastamise aja piires (sätestatud AVW kodukorras) hinne „1“ kustutatakse ja asendatakse uue hindega.

(6) Õpetaja võib vajadusel muuta hindamisvahemike piire 5% ulatuses õpilase võimetest lähtuvalt.

(7) Hinde tugevust või nõrkust väljendab + (pluss) või – (miinus) märk. Märkide + ja – kasutamine on õpetajale vabatahtlik. Pluss ja miinusmärk ei muuda kokkuvõtvat hinnet.

**6. Kokkuvõtva hindamise põhimõtted**

(1) AVW on õppeaasta jagatud veeranditeks. Veerandite algus- ja lõpuajad on märgitud kooli kodulehel.

(2) Õppeainete veerandihinne pannakse välja protsessi- ning kokkuvõtlike tööde hinnete alusel klassipäevikusse.

(3) AVW-s jaguneb õpitulemuste numbriline hindamine neljaks:

1) Protsessihinne (tunnikontroll, rühmatöö, jutustamine, arutlus jne) hõlmab väikesemahulist materjali, mille eesmärk on õpitulemuste vahehindamine. Protsessihindega hinnatavast tööst ei pea õpilast eelnevalt teavitama.

2) Kokkuvõtliku töö hinne (kontrolltöö, kirjand, projekt, ettekanne jne) hõlmab mahukat materjali, mille eesmärk on hinnata õpitulemuste saavutamist. Ühel koolipäeval võib õpilasel olla üks kokkuvõtlik suuremahuline töö, mille aineõpetaja kooskõlastab vastava klassi klassiõpetajaga.

3) Veerandihinne pannakse välja vähemalt kolme hindelise töö põhjal.

4) Aastahinne pannakse välja veerandihinnete põhjal.

4.1 1.-7. (8) klassi õpilaste õpitulemustele antakse kokkuvõttev kujundav/sõnaline hinnang õppeaasta lõpus.

4.2 8.-9. klassi aastahinded pannakse välja viiepallisüsteemis.

4.3 9. klassi õpilastele pannakse aastahinded välja enne lõpueksamite toimumist.

(4) Kui õppeperioodi keskel on õppeaine veerandihinne või hinnang jäänud andmata ja õpilane ei ole kasutanud antud veerandi sees võimalust järele vastata ning on jätnud kasutamata kooli poolt pakutud tugisüsteemid ja abi, hinnatakse aastahinde väljapanekul vastaval perioodil omandatud teadmised ja oskused vastavaks hindele „1“ („nõrk”) või antakse tulemustele samaväärne sõnaline hinnang.

(4) Veerandi hinne on protsessihinne ning seda ei saa pärast antud veerandi lõppu parandada.

(5) Kui õpilast on hinnatud hindega „puudulik“, „nõrk“ või õpilase töö on õigeaegselt esitamata, antakse õpilasele võimalus järelevastamiseks või järeltöö sooritamiseks. Järelevastamise võimalust võib õpilane kasutada üldjuhul kahel korral. Erandjuhtumil võib õpetaja juhtkonna nõusolekul pikendada järelevastamise perioodi veerandi või õppeperioodi lõpuni (kooli juhataja otsuse alusel).

**7. Käitumise ja hoolsuse hindamine**

(1) Õpilase käitumise hindamise aluseks on kooli kodukorra täitmine ning üldtunnustatud käitumis- ja kõlblusnormide järgimine koolis.

(2) Käitumise ja hoolsuse sõnalise hinnangu paneb välja klassiõpetaja võttes arvesse aineõpetajate tähelepanekud.

(3) Käitumishindega „eeskujulik“ hinnatakse õpilast, kellele üldtunnustatud käitumis- ja kõlblusnormide järgimine on harjumuspärane igas olukorras, kes täidab kooli kodukorra nõudeid eeskujulikult ja järjepidevalt, on kaaslastele positiivseks eeskujuks.

(4) Käitumishindega „hea“ hinnatakse õpilast, kes järgib üldtunnustatud käitumis- ja kõlblusnorme ning täidab kooli kodukorra nõudeid, kuid käitumismuster ei ole kujunenud veel harjumuspäraseks.

(5) Käitumishindega „rahuldav“ hinnatakse õpilast, kes üldiselt järgib üldtunnustatud käitumis- ja kõlblusnorme ning täidab kooli kodukorra nõudeid, kuid kellel on esinenud eksimusi.

(6) Käitumishindega „mitterahuldav“ hinnatakse õpilast, kes ei täida kooli kodukorra nõudeid ega järgi üldtunnustatud käitumis- ja kõlblusnorme. Õpilase käitumise aastahinde “mitterahuldav” otsustab Õpetajate Kolleegium.

(7) Veerandi käitumishinne on protsessi hinnang ja seda ei saa parandada.

(8) Hoolsuse hindamise aluseks on õpilase suhtumine õppetöösse: kohusetundlikkus, töökus ja järjekindlus ning võimetekohasus õppeülesannete täitmisel.

(9) Hindega „eeskujulik“ hinnatakse õpilase hoolsust, kui õpilane suhtub õppetöösse alati kohusetundlikult, õpib kõiki õppeaineid ning pingutab võimetekohaselt, on õppeülesannete täitmisel töökas ja järjekindel, ilmutab omaalgatust ja viib alustatud töö lõpuni. Õpilase töövahendid on tööks alati valmis ja kaasas.

(10) Hindega „hea“ hinnatakse õpilase hoolsust, kui õpilane suhtub õppetöösse kohusetundlikult, on töökas ja järjekindel õppeülesannete täitmisel, on hoolikas ning õpib võimetekohaselt. Õpilase töövahendid on kaasas.

(11) Hindega „rahuldav“ hinnatakse õpilase hoolsust, kui õpilane üldjuhul täidab oma õppeülesandeid, kuid vajab korduvalt meeldetuletusi ja õppetöös puudub järjekindlus. Õpilase töövahendid puuduvad sageli.

(12) Hindega „mitterahuldav“ hinnatakse õpilase hoolsust, kui õpilane suhtub õppeülesannetesse vastutustundetult, ei täida kooli kodukorra reegleid. Õpilasel puuduvad töövahendid üldse või ta keeldub neid kasutamast.

**8. Kujundav hindamine/õppimist toetav hindamine**

(1) Kujundava/sõnalise hindamisena mõistetakse õppe kestel ning õppeaasta lõpus toimuvat hindamist, mille käigus analüüsitakse õpilase teadmisi, oskusi, hoiakuid, väärtushinnanguid ja käitumist, antakse tagasisidet õpilase seniste tulemuste ning vajakajäämiste kohta, innustatakse ja suunatakse õpilast edasisel õppimisel ning kavandatakse edasise õppimise eesmärgid ja meetodid. Kujundav hindamine keskendub eelkõige õpilase arengu võrdlemisele tema varasemate saavutustega. Tagasiside kirjeldab õigel ajal ja võimalikult täpselt õpilase tugevaid külgi ja saavutusi ning edusamme ja vajakajäämisi ning sisaldab ettepanekuid edaspidisteks tegevusteks, mis toetavad õpilase arengut.

(2) Õppetunni vältel saab õpilane enamasti suulist või kirjalikku sõnalist tagasisidet õppeainet ja ainevaldkonda puudutavate teadmiste ja oskuste (sealhulgas üldpädevuste, kooliastme õppe- ja kasvatuseesmärkide ja läbivate teemade) kohta. Kogu õppepäeva vältel annavad õpetajad ja teised õppe- ja kasvatusalal töötavad isikud õpilasele tagasisidet, et toetada õpilase käitumise, hoiakute ja väärtushinnangute kujunemist. AVW reageerib juhtumitele, mis on vastuolus üldtunnustatud väärtuste ning heade tavadega.

(3) Kujundava/sõnalise hindamise eesmärgiks on tõsta õpilase õpimotivatsiooni paremate tulemuste saavutamiseks. Õpilane kaasatakse enesehindamisse, et arendada tema oskust eesmärke seada ning oma õppimist ja käitumist eesmärkide alusel analüüsida ning tõsta õpimotivatsiooni.

(4) Numbriliste hinnete asemel:

1) võib õpetaja anda õppeprotsessi kestel suulist või kirjalikku tagasisidet õpilaste õpitulemustele, märkida ära õpilase tugevused, juhtida õpilase tähelepanu vigadele ja puudustele ning anda juhised, kuidas õpitulemusi parandada,

2) võib õpetaja õpilase töödele märkida ära veakohad, punktisumma või protsendid - info, et õpilasel oleks võimalus enda tööd analüüsida ja tulemust parandada,

3) võib õpetaja anda hinnangu õpilase tööle õpilaspäevikus ja tehtavatel töödel vms,

4) võib õpilane ennast hinnata suuliste ja kirjalike eneseanalüüside kaudu.

(6) Kujundava/sõnalise hinnangu põhimõtted:

1) hinnangud toovad välja õpilase tugevused, suunavad õpilast probleemi lahendusele ja näitavad kätte suuna, kuidas enda õpitulemusi parandada,

2) hinnatakse õpilase personaalset arengut, võrreldes tema õpitulemusi varasematega,

3) hinnangu andmisel lähtutakse õpilase individuaalsetest võimetest,

4) hinnangu andmisel arvestatakse õpilase õpioskusi, sotsiaalseid võimeid, omandatud teadmisi ja oskusi, suulist ja kirjalikku eneseväljendusoskust, vastuste õigsust ja vigade arvu, loovust ja loogilist mõtlemist, käitumist ja hoolsust, motivatsiooni, suhtumist õppetöösse ja õpihuvi.

(7) Õppeaasta hinnangu aluseks on kooli õppekavas kirjeldatud vastava klassiastme oodatavad õpitulemused.

(8) Kirjeldavad sõnalised hinnangud kantakse 1.-7. (8) klassis õppeaastas lõpus õpilase tunnistusele. Tunnistus kirjeldab õpilase arengut, pädevuste ja õpioskuste kujunemist, teadmiste ja oskuste omandamist ning õpitulemusi. 1.-4. klassini suunatakse tunnistus õpilase vanematele ja alates 5. klassist õpilasele endale.

**9. Kirjeldavad tähised klassipäevikus**

(1) AVW-s on kasutusel klassipäevikus lisaks numbrilisele hindamisele 8.-9. klassis järgmised õppimist kirjeldavad tähised: „A“ arvestatud (minimaalne tulemus 50% sh), “MA” mittearvestatud (tulemus alla 50%); - “X” esitamata töö.

(2) Tähis „X“ märgitakse kui:

1) õpilane osales tunnis, kuid keeldus töö tegemisest,

2) õpilane ei esitanud tööd nõutud tähtajaks,

3) õpilane puudus ning hindeline töö on esitamata.

(3) Tegemata töö, mis tuleb järele vastata, märgitakse tähisega “X”. Kümne tööpäeva möödudes muudetakse tähis “X” hindeks “1”. Töö sooritamise järel muudetakse hinne “1” sooritatud töö hindeks.

**10. Järelevastamine ja konsultatsioonid**

(1) Õpilastele on määratud kindel järelevastamiste kord, mis on sätestatud kooli kodukorras.

(2) Igal õpilasel on õigus ainealasele konsultatsioonile.

(3) Konsultatsioonid toimuvad õppetundide välisel ajal.

(4) Konsultatsiooniaja määrab aineõpetaja.

(5) Õpilasel on kohustus osaleda aineõpetaja poolt määratud konsultatsiooni/järeleaitamisetunnis, kui hindeline töö on sooritatud “puudulikule” või “nõrgale” hindele.

**11. Erivajadustega õpilaste õppimise toetamine ja hindamine**

(1) Haridusliku erivajadusega (edaspidi erivajadusega) õpilane on õpilane, kelle andekus, võimed, õpiraskused, terviseseisund, puue, käitumis- ja tundeeluhäired, pikemaajaline õppest eemalviibimine või kooli õppekeele ebapiisav valdamine toob kaasa vajaduse teha muudatusi või kohandusi õppesisus, õppeprotsessis, õppeajas, õppekoormuses, õppekeskkonnas (nagu õppevahendid, õpperuumid, suhtluskeel, tugipersonal, spetsiaalse ettevalmistusega pedagoogid), taotletavates õpitulemustes või õpetaja poolt klassiga töötamiseks koostatud töökavas.

(2) Üldist tuge vajavate (ajutise õpiraskusega õpilased, käitumisprobleemidega, sotsiaalsete ja kergemate psüühiliste probleemidega õpilased) õpilaste toetamise ja meetmete rakendamise otsustab kool.

(3) Erivajadusi märgatakse ja juhtumitega tegeletakse individuaalselt, lähtuvalt lapse eripäradest ja vajadustest. Iga õppeaasta alguses selgitavad õpetajad koostöös kooli tugispetsialistidega välja abivajavad õpilased. Konkreetse lapsega tehtav töö koolis sõltub lapse erivajadusest.

(4) Erivajadusega õpilasele koostatakse vastavalt vajadusele individuaalne õppekava. (Põhikooli riiklik õppekava § 17 lõige 4).

(5) Individuaalne õppekava on erivajadustega õpilaste jaoks koostatud õppekava, milles kirjeldatakse õpilasele vajalikke tingimusi võimetekohaseks õppimiseks ja arenemiseks. Selle koostamisel kaasatakse lapsevanem ning klassiõpetaja, aineõpetajad ja tugispetsialistid.

(6) Erivajadusega õpilase hindamisel arvestatakse individuaalses õppekavas sätestatud erisusi. Õpilasele saab võimaldada järgmisi eritingimusi: õpetaja täiendav juhendamine, õppe diferentseerimine ja tugispetsialistide teenus.

(7) Erivajadustega õpilaste positiivsete õpitulemuste saavutamise toetamiseks on võimalus koostada individuaalne järelevastamiste kava, mis annab võimaluse lähtuda konkreetse õpilase erisustest ja toetada teda pikema aja vältel.

(8) Kui õpilasel ilmneb vajadus saada õppimisel tuge, teavitatakse sellest lapsevanemat ning kool korraldab õpilase pedagoogilis-psühholoogilise hindamise. Vajadusel tehakse koostööd teiste valdkondade spetsialistidega ning soovitatakse lisauuringuid.

**12. Loovtöö korraldus**

(1) Põhikooli lõpetamise üheks tingimuseks on loovtöö sooritamine. Õpilane sooritab ja kaitseb loovtöö üldjuhul 8. klassis.

(2) Loovtööd hinnatakse hindamiskriteeriumi numbrilise hindamise viiepalli süsteemi alusel.

(3) Loovtöö teema ja hinne kantakse põhikooli lõputunnistusele.

(4) Nõuded loovtööle sätestab loovtööde koostamise ja vormistamise juhend, mis on avalikustatud kooli kodulehel.

**13. Tasemetööde sooritamine ja hindamine**

(1) Tasemetööd viiakse läbi vastavalt Haridus- ja teadusministri määrusele.

(2) Üldiselt AVW esimese ja teise kooliastme õpilased tasemetöid ei soorita.

(3) Tasemetööde eesmärk on võimaldada õpilasel saada tagasisidet oma teadmiste taseme kohta. Tasemetöö on õpilase ja õpetaja jaoks enesehindamise vahend, mis annab ülevaate, milliste teemade või pädevustega on vaja koos õpilastega veel tööd teha ja millistes ollakse väga edukad.

(4) Tasemetöö eest ei panda õpilastele hindeid. Tasemetöö tulemus ei mõjuta veerandi- ega aastahinnet.

**14. Hinde ja hinnangu vaidlustamine AVS-s**

(1) Õpilasel või tema seaduslikul esindajal on õigus õpilase hindeid vaidlustada 10 tööpäeva jooksul pärast hinde avalikustamist klassipäevikus, õpilase tunnistusel vmt, esitades kooli juhatajale kirjalikult vastava taotluse koos põhjendustega.

(2) Kooli juhataja koostöös Õpetaja Kolleegiumiga teeb otsuse ja teavitab sellest taotluse esitajat kirjalikult 5 tööpäeva jooksul otsuse vastuvõtmise päevast arvates.

**15. Täiendav õppetöö**

(1) Täiendav õppetöö määratakse 1.-7. (8) klassi õpilasele õppeaines, mille õppekavas nõutavad teadmised ja oskused jäid õppeperioodi jooksul omandamata ning hinnatakse kujundava/sõnalise hinnanguga ebapiisavaks klassikursuse lõpetamise jaoks.

(2) Täiendav õppetöö määratakse 8.-9. klassi õpilasele õppeaines, mille õppekavas nõutavad teadmised ja oskused jäid õppeperioodi jooksul omandamata ning hinnatakse aastahindega „2“ („puudulik“) või „1“ („nõrk“).

(3) Täiendavale õppetööle jätmise otsustab kooli Õpetajate Kolleegium.

(4) Täiendav õppetöö viiakse läbi peale õppeperioodi lõppu 5-10 tööpäeva jooksul, maksimaalselt 5 õppetunni ulatuses päevas või enne uue õppeaasta algust.

(5) Täiendava õppetöö eel koostab aineõpetaja õpilasele omandamata jäänud materjali kohta plaani ning määrab aja, millal õpilasel on võimalik õppeülesandeid sooritada. Õpetaja juhendab õpilast ning kontrollib ja hindab õpitulemuste saavutamist. Täiendav õppetöö on sooritatud, kui õpilane on omandanud õpitulemused.

(6) Lapsevanemale (1.-4. klass) või õpilasele (5.-7. (8) klass) väljastatakse hinnanguline/sõnaline tunnistus pärast täiendava õppetöö sooritamist.

(7) Õppeaine aastahinne (8).-9. klassis pannakse välja pärast täiendava õppetöö lõppu, arvestades täiendava õppetöö tulemusi.

**16. Klassikursuse kordamine**

(1) Klassikursust võib jätta kordama õpilase, kellel on kolmes või enamas õppeaines aastahinne „2“ (“puudulik”) või „1“ (“nõrk”), kelle puhul täiendav õppetöö ei ole tulemusi andnud või õpilane on eemale hoidnud selles osalemisest ning õppekavaga nõutavate õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugisüsteeme.

(2) Klassikursuse kordama jätmise otsustab Õpetajate Kolleegium enne uue õppeaasta algust, kaasates õpilase vanema või tema seadusliku esindaja otsustusprotsessi. Õpetajate Kolleegium kuulab ära osapoolte põhjendused ja võtab vastu otsuse. Otsuses peavad olema välja toodud kaalutlused, millest tulenevalt leitakse, et õppekavaga nõutavate õpitulemuste saavutamiseks on otstarbekas jätta õpilane klassikursust kordama. Üldjuhul õpilasi Aruküla Vabas Waldorfkoolis klassikursust kordama ei jäeta.

**17. Õpilase üleviimine järgmisesse klassi**

(1) 1.–7. (8) klassi õpilane, keda on hinnatud kujundavalt/sõnaliselt, viiakse õppeaasta lõpul üle järgmisesse klassi, kui tema õppeedukus ja areng on aineõpetajate kokkuvõtvate sõnaliste hinnangute kohaselt õppekava nõuetele vastav.

(2) (8).-9. klassi õpilane viiakse üle järgmisesse klassi, kui tema aastahinne on kõigis õppeainetes vähemalt „3“ („rahuldav“).

(3) Õpilane, kelle käitumise aastahinne on „mitterahuldav“, viiakse üle järgmisesse klassi, kui ta õppeedukus on vähemalt „rahuldav“.

(4) Õpilase järgmisesse klassi üleviimise otsustab Õpetajate Kolleegium.

(5) Õpilane, keda ei ole jäetud täiendavale õppetööle, viiakse järgmisesse klassi üle peale 4. veerandit. Õpilane, kes jäeti täiendavale õppetööle, kuid keda ei jäeta klassikursust kordama, viiakse järgmisesse klassi enne uue õppeaasta algust.

(6) Lapsevanema soovil koduõppelt ja välisriigist tulnud õpilase valmisoleku jätkata õpinguid põhikooli riikliku õppekava alusel otsustab Õpetajate Kolleegium. Otsusest teavitatakse lapsevanemat kirjalikul kujul.

(7) Individuaalse õppekava järgi õppiv põhikooli õpilane viiakse üle järgmisesse klassi vastavalt tema õpitulemustele.

**18. Koolist väljaarvamine**

(1) Eesti Vabariigis kehtib koolikohustus vastavalt Haridus- ja teadusministri määrusele. Mittekoolikohuslased omavad õigust õppida ja põhiharidust omandada õhtust- või kaugõppevormi pakkuvates üldhariduskoolides.

(2) Kooli õppetööst eemale hoidev õpilane on koolikohustuse mittetäitja, kelle juhtumit lahendatakse individuaalselt.

(3) 1.-8. klassi õpilane arvatakse koolist välja lapsevanema avalduse alusel. Avaldusse märgitakse kool, kuhu laps õppima asub.

**19. Kooli lõpetamine**

(1) Põhikooli ja gümnaasiumi riikliku õppekava järgi põhihariduse omandanud õpilasele, kelle õppeainete aastahinded on vähemalt rahuldavad ning kes on kõik lõpueksamid sooritanud positiivselt, antakse Õpetajate Kolleegiumi otsusega põhikooli lõputunnistus.

(2) Põhikooli lõpetanuks võib õpilase või tema seadusliku esindaja kirjaliku avalduse alusel ja õppenõukogu otsusega pidada ning põhikooli lõputunnistuse anda õpilasele:

1) kellel on üks nõrk või puudulik eksamihinne või õppeaine viimane aastahinne,

2) kellel on kahes õppeaines kummaski üks nõrk või puudulik eksamihinne või õppeaine viimane aastahinne.

Kinnitatud Õpetajate Kolleegiumis 18.06.2020.a.